To kvinder og fire mænd blev anholdt og sigtet for overtrædelse af ordensbekendtgørelsen, da de forsøgte at hindre træfældningen i Østerild Klitplantage. De har hver fået en bøde på 4000 kroner.

Skovfældningen blev dog ikke stoppet, men skrider for alvor fremad i Østerild Klitplantage. En større politistyrke på omkring 50 mand fik tidligt tirsdag stoppet de miljøaktivister, der havde besat området i 10 dage for at forhindre, at der bliver fældet træer for at skabe plads til et nationalt testcenter for kæmpevindmøller. I døgndrift arbejder fem fældningsmaskiner på at komme efter den tabte tidsplan. Normalt skulle der kun være tre maskiner i gang, men to ekstra blev sat ind, så tidsplanen kunne overholdes. -Vi forventer, at fældningen vil være tilendebragt senest med udgangen af fredag, hvilket er efter planen siger Ralf Hove Larsen, der er leder af lokalstationen i Thisted.